DA Den Europæiske Unions Tidende L 4/3

PROTOKOL

om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Republikken Seychellerne





Artikel 1

Gyldighedsperiode og fiskerimuligheder

1. I henhold til artikel 5 i fiskeripartnerskabsaftalen fastsættes der for en seksårig periode begyndende på startdatoen for den midlertidige anvendelse følgende fiskerimuligheder:

a) 40 notfartøjer til tunfiskeri og

b) 6 langlinefartøjer med flydeline.

2. Stk. 1 anvendes, jf. dog protokollens artikel 5 og 6.

3. Ifølge fiskeripartnerskabsaftalens artikel 6 må fiskerfartøjer, der fører en EU-medlemsstats flag, kun fiske i farvande inden for Seychellernes eksklusive økonomiske zone, hvis de er i besiddelse af en fiskeritilladelse eller -licens, der er udstedt i henhold til denne protokol i overensstemmelse med bilaget hertil.

Artikel 2

Finansiel modydelse — betalingsbetingelser

1. For den periode, der er omhandlet i artikel 1, fastsættes den samlede finansielle modydelse omhandlet i artikel 7 i fiskeripartnerskabsaftalen til 30 700 000 EUR for hele denne protokols gyldighedsperiode.

2. Den samlede finansielle modydelse omfatter:

a) et årligt beløb for adgangen til Seychellernes eksklusive økonomiske zone på 2 750 000 EUR det første og det andet år af protokollens anvendelse og 2 500 000 EUR de resterende år (tredje til sjette år) af protokollens anvendelse svarende til en årlig referencemængde på 50 000 ton, og

b) et særligt beløb på 2 600 000 EUR det første og det andet år af protokollens anvendelse og 2 500 000 EUR de resterende år (tredje til sjette år) til støtte for og gennemførelse af Seychellernes fiskeripolitik og havpolitik.

3. Stk. 1 anvendes, jf. dog protokollens artikel 3-6.

4. Den Europæiske Union betaler de samlede beløb i stk. 2, litra a) og b), hvert år i protokollens anvendelsesperiode. Betaling skal finde sted senest 90 dage efter startdatoen for protokollens midlertidige anvendelse og senest på årsdagen for protokollens indgåelse de efterfølgende år.

5. a) Seychellernes myndigheder vil føre kontrol med EU-fartøjernes fiskeri for at sikre passende forvaltning af referencemængden på 50 000 ton pr. år. Seychellerne skal i forbindelse med denne kontrol underrette EU, så snart EU-fartøjernes samlede rapporterede fangster i Seychellernes farvande når op på 80 % af referencemængden. Ved modtagelse af en sådan underretning giver EU straks medlemsstaterne meddelelse herom. b) Når 80 % af denne referencemængde er nået, skal Seychellerne dagligt kontrollere omfanget af EU-flådens fangster og straks underrette EU, hvis referencemængden overskrides. EU skal også straks give medlemsstaterne meddelelse, hvis der modtages en sådan underretning fra Seychellerne. c) Fra datoen for den underretning fra Seychellerne til EU, der er omhandlet i litra b), til udløbet af de årlige fiskeritilladelser for fartøjer, er den enhedspris, der betales for yderligere fangster, den samlede enhedspris for det pågældende år. Ud af dette beløb betaler rederne et beløb svarende til det, der er fastsat i afsnit 2 i bilaget vedrørende betingelser for fiskeritilladelser for det pågældende år. d) EU betaler et beløb svarende til differencen mellem den enhedspris, der skal betales for det pågældende år, og det beløb, der betales af rederne. Det samlede årlige beløb, som Den Europæiske Union skal betale, kan dog ikke overstige det dobbelte af beløbet i artikel 2, stk. 2, litra a). Hvis EU-fartøjernes fangster overstiger den mængde, der svarer til det dobbelte af den årlige betaling fra EU, skal det skyldige beløb for den overstigende mængde betales det følgende år.

6. Seychellerne har fuld råderet med hensyn til anvendelsen af den finansielle modydelse, der er omhandlet i artikel 2, stk. 2, litra a).

7. Den finansielle modydelse indbetales til Seychellernes statskasse på én konto i Seychellernes nationalbank. Seychellernes myndigheder oplyser kontonummeret.

Artikel 3

Fremme af ansvarligt og bæredygtigt fiskeri i Seychellernes farvande

1. I Den Blandede Komité, der er omhandlet i fiskeripartnerskabsaftales artikel 9, indgår Den Europæiske Union og Seychellerne senest 90 dage efter startdatoen for den midlertidige anvendelse en aftale om et flerårigt sektorprogram og gennemførelsesbestemmelser hertil, navnlig vedrørende:

a) de årlige og flerårige programmer for anvendelse af det særlige beløb i den finansielle modydelse, der er omhandlet i artikel 2, stk. 2, litra b)

b) de årlige og flerårige mål, der skal nås for med tiden at skabe et ansvarligt og bæredygtigt fiskeri under hensyntagen til prioriteringen i Seychellernes nationale fiskeri- og havpolitik og andre politikker, der vedrører eller har indvirkning på fremme af ansvarligt og bæredygtigt fiskeri, herunder beskyttede havområder

c) kriterier og procedurer til årlig evaluering af resultaterne.

2. Enhver foreslået ændring af det flerårige sektorprogram godkendes af begge parter i Den Blandede Komité.

3. Hvis en af parterne anmoder om et ekstraordinært møde i Den Blandede Komité, jf. fiskeripartnerskabsaftalens artikel 9, skal den part, der anmoder om mødet, afsende en skriftlig anmodning senest 14 dage forud for datoen for det ønskede møde.

4. Seychellerne beslutter hvert år om fornødent at afsætte et beløb ud over den finansielle modydelse, der er omhandlet i artikel 2, stk. 2, litra b), til gennemførelsen af det flerårige program. Den Europæiske Union underrettes om en sådan tildeling.

Artikel 4

Videnskabeligt samarbejde om ansvarligt fiskeri

1. De to parter forpligter sig til at fremme ansvarligt fiskeri i Seychellernes farvande efter principperne om ikkeforskelsbehandling af de forskellige flåder, der fisker i disse farvande.

2. I protokollens gyldighedsperiode tilstræber Den Europæiske Union og Seychellerne at overvåge fiskeressourcernes tilstand i Seychellernes eksklusive økonomiske zone.

3. Parterne udveksler efter behov også relevante statistiske, biologiske, bevaringsmæssige og miljømæssige oplysninger med henblik på at forvalte og bevare de levende ressourcer.

4. De to parter tilstræber at respektere afgørelser og henstillinger fra Kommissionen for Tunfisk i Det Indiske Ocean (IOTC) angående bevarelse og ansvarlig forvaltning af fiskeriet.

5. På basis af afgørelser og henstillinger fra IOTC og den bedste foreliggende videnskabelige rådgivning og i givet fald resultaterne af det fælles videnskabelige møde, jf. fiskeripartnerskabsaftalens artikel 4, holder parterne samråd i Den Blandede Komité, der er oprettet i henhold til fiskeripartnerskabsaftalens artikel 9, for i givet fald at nå til enighed om foranstaltninger, som skal sikre bæredygtig forvaltning af Seychellernes fiskeressourcer.

Artikel 5

Tilpasning af fiskerimuligheder og revision af tekniske bestemmelser efter fælles overenskomst i Den Blandede Komité

1. Som fastsat i artikel 9 fiskeripartnerskabsaftalen kan Den Blandede Komité reevaluere fiskerimulighederne som omhandlet i artikel 1, og de kan efter fælles overenskomst i Den Blandede Komité tilpasses, hvis IOTC-henstillinger eller -afgørelser bekræfter, at denne tilpasning vil sikre bæredygtig udnyttelse af tun og tunlignende arter i Det Indiske Ocean.

2. I så fald tilpasses den finansielle modydelse i artikel 2, stk. 2, litra a), forholdsmæssigt og pro rata temporis. Det samlede årlige beløb, som Den Europæiske Union skal betale, kan dog ikke overstige det dobbelte af beløbet i artikel 2, stk. 2, litra a).

3. Den Blandede Komité kan om nødvendigt også efter fælles overenskomst revidere de tekniske bestemmelser i denne protokol og bilaget hertil.

Artikel 6

Nye fiskerimuligheder

1. Hvis Den Europæiske Unions fartøjer har interesse i andet fiskeri end det, der er omhandlet i fiskeripartnerskabsaftalens artikel 1, konsulterer parterne hinanden, inden der eventuelt gives tilladelse til sådant fiskeri, og aftaler i givet fald betingelserne for det pågældende fiskeri, herunder de nødvendige ændringer af denne protokol og bilaget hertil.

2. Parterne bør tilskynde til forsøgsfiskeri, navnlig efter de dybvandsarter, som har et uudnyttet potentiale og forekommer i Seychellernes farvande. Med henblik herpå holder parterne samråd, hvis en af parterne anmoder om det, og fastlægger i hvert enkelt tilfælde arter, betingelser og andre relevante parametre.

3. Forsøgsfiskeriet foregår efter de parametre, som parterne aftaler, eventuelt i form af en administrativ aftale. Tilladelser til forsøgsfiskeri bør højst gives for seks måneder.

4. Hvis parterne mener, at resultatet af forsøgsfiskeriet har været positivt, kan Seychellernes regering tildele Den Europæiske Unions flåde fiskerimuligheder for nye arter, indtil denne protokol udløber. Den finansielle modydelse, der er omhandlet i artikel 2, stk. 2, litra a), skal i så fald forhøjes. Redernes afgifter og betingelserne som fastsat i bilaget ændres tilsvarende.

Artikel 7

Suspension og revision af den finansielle modydelse

1. Uden at dette berører bestemmelserne i artikel 8, revideres eller suspenderes den finansielle modydelse, der er omhandlet i artikel 2, stk. 2, litra a) og b), efter samråd mellem de to parter, forudsat at Den Europæiske Union fuldt ud har betalt Seychellerne alle skyldige beløb indtil suspensionen, hvis:

a) usædvanlige omstændigheder, bortset fra naturfænomener, gør det umuligt at fiske i fiskezoner inden for Seychellernes eksklusive økonomiske zone

b) der sker væsentlige ændringer i en af parternes strategiske retningslinjer, som berører de relevante bestemmelser i denne protokol

c) Den Europæiske Union konstaterer krænkelser af afgørende og grundlæggende aspekter af menneskerettighederne, jf. Cotonouaftalens artikel 9 og efter proceduren i artikel 8 og 96 i denne. I dette tilfælde suspenderes alle EU-fartøjernes fiskeaktiviteter.

2. Den Europæiske Union forbeholder sig ret til helt eller delvis at suspendere betalingen af den særlige finansielle modydelse omhandlet i artikel 2, stk. 2, litra b), hvis en evaluering foretaget af Den Blandede Komité viser, at de opnåede resultater af støtten til fiskeripolitikken ikke stemmer overens med budgetprogrammeringen og efter et samråd i Den Blandede Komité, jf. artikel 3.

3. Betalingen af den finansielle modydelse og fiskeriaktiviteterne kan genoptages efter samråd og overenskomst mellem de to parter, så snart den situation, der gik forud for ovennævnte begivenheder, er bragt i orden.

Artikel 8

Suspension af protokollens gennemførelse

1. Gennemførelsen af denne protokol kan suspenderes på initiativ af en af de to parter efter samråd og overenskomst mellem parterne i Den Blandede Komité, der er nedsat i henhold til fiskeripartnerskabsaftalens artikel 9, hvis:

a) usædvanlige omstændigheder, bortset fra naturfænomener, gør det umuligt at fiske i farvande inden for Seychellernes eksklusive økonomiske zone

b) Den Europæiske Union ikke foretager den betaling, der er fastsat i artikel 2, stk. 2, litra a), af årsager, som ikke er nævnt i denne protokols artikel 7

c) der opstår tvister mellem de to parter om fortolkningen og gennemførelsen af denne protokol og dens bilag, som ikke kan løses i mindelighed

d) en af parterne ikke overholder bestemmelserne i denne protokol og bilaget hertil

e) der sker væsentlige ændringer af en af parternes strategiske retningslinjer, som berører de relevante bestemmelser i denne protokol

f) en af parterne konstaterer krænkelser af afgørende og grundlæggende aspekter af menneskerettighederne, jf. Cotonouaftalens artikel 9 og efter proceduren i artikel 8 og 96 i denne

g) ILO-erklæringen om grundlæggende principper og rettigheder i forbindelse med arbejdet ikke overholdes, jf. fiskeripartnerskabsaftalens artikel 3, stk. 5.

2. For at protokollens gennemførelse kan suspenderes, skal den part, der ønsker en sådan suspension, meddele dette skriftligt senest tre måneder inden datoen for suspensionens ikrafttræden.

3. Suspenderes gennemførelsen, fortsætter parterne med at holde samråd for at finde en mindelig løsning på deres tvist. Når en sådan løsning er fundet, fortsætter protokollens gennemførelse, og den finansielle modydelse nedsættes forholdsmæssigt og pro rata temporis, alt efter hvor længe protokollens gennemførelse har været suspenderet.

Artikel 9

Gældende ret

1. EU-fiskerfartøjernes aktiviteter i Seychellernes eksklusive økonomiske zone er underlagt Seychellernes love og administrative bestemmelser, medmindre andet er bestemt i denne protokollen og bilaget hertil.

2. Parterne underretter straks hinanden om eventuelle ændringer i deres respektive fiskeripolitikker eller lovgivning.

Artikel 10

Fortrolighed

Parterne sikrer, at kun aggregerede data vedrørende fiskeriaktiviteter i Seychellernes farvande offentliggøres i overensstemmelse med bestemmelsen i den relevante IOTC-resolution. Data, som ellers kan betragtes som fortrolige, kan kun anvendes til gennemførelse af fiskeripartnerskabsaftalen og til de relevante kompetente myndigheders fiskeriforvaltning, -overvågning, -kontrol og -tilsyn.

Artikel 11

Elektronisk udveksling af data

1. Seychellerne og Den Europæiske Union forpligter sig til at etablere de nødvendige systemer til elektronisk udveksling af alle oplysninger og dokumenter, der vedrører gennemførelsen af fiskeripartnerskabsaftalen og denne protokol. Den elektroniske udgave af et dokument vil under alle omstændigheder være sidestillet med papirudgaven.

2. Parterne giver straks hinanden meddelelse om svigt i et computersystem, der hindrer sådan udveksling. Under disse omstændigheder erstattes oplysninger og dokumenter vedrørende gennemførelsen af fiskeripartnerskabsaftalen og denne protokol automatisk af papirudgaver, jf. bilaget.

Artikel 12

Midtvejsrevision

Parterne aftaler, at der for at evaluere denne protokols anvendelighed og effektivitet foretages midtvejsrevision tre år efter begyndelsesdatoen for den midlertidige anvendelse heraf.

Artikel 13

Opsigelse

1. Ved opsigelse af denne protokol skal den part, der ønsker at opsige protokollen, mindst seks måneder før den dato, hvor opsigelsen træder i kraft, skriftligt meddele den anden part sin hensigt om at opsige protokollen.

2. Efter meddelelsen om opsigelse som omhandlet i det foregående stykke indleder parterne samråd.

Artikel 14

Forpligtelse ved protokollens udløb eller opsigelse

1. Ved protokollens udløb eller opsigelse som omhandlet i artikel 12 er EU-redere fortsat ansvarlige for enhver overtrædelse af fiskeripartnerskabsaftalens eller denne protokols bestemmelser eller Seychellernes lovgivning, som er sket inden protokollens udløb eller opsigelse, eller for skyldige beløb, der ikke er betalt på tidspunktet for udløbet eller opsigelsen.

2. Parterne fører om nødvendigt kontrol med gennemførelsen af den sektorstøtte, der er omtalt i artikel 2, stk. 2, litra b).

Artikel 15

Midlertidig anvendelse

Denne protokol anvendes midlertidigt fra den 18. januar 2014.

Artikel 16

Ikrafttræden

Denne protokol træder i kraft på den dato, hvor parterne meddeler hinanden, at de i den forbindelse nødvendige procedurer er afsluttet.

Съставено в Брюксел на осемнадесети декември две хиляди и тринадесета година. Hecho en Bruselas, el dieciocho de diciembre de dos mil trece. V Bruselu dne osmnáctého prosince dva tisíce třináct. Udfærdiget i Bruxelles den attende december to tusind og tretten. Geschehen zu Brüssel am achtzehnten Dezember zweitausenddreizehn. Kahe tuhande kolmeteistkümnenda aasta detsembrikuu kaheksateistkümnendal päeval Brüsselis. Έγινε στις Βρυξέλλες, στις δέκα οκτώ Δεκεμβρίου δύο χιλιάδες δεκατρία. Done at Brussels on the eighteenth day of December in the year two thousand and thirteen. Fait à Bruxelles, le dix-huit décembre deux mille treize. Sastavljeno u Bruxellesu osamnaestog prosinca dvije tisuće trinaeste. Fatto a Bruxelles, addì diciotto dicembre duemilatredici. Briselē, divi tūkstoši trīspadsmitā gada astoņpadsmitajā decembrī. Priimta du tūkstančiai tryliktų metų gruodžio aštuonioliktą dieną Briuselyje. Kelt Brüsszelben, a kétezer-tizenharmadik év december havának tizennyolcadik napján. Magħmul fi Brussell, fit-tmintax-il jum ta’ Diċembru tas-sena elfejn u tlettax. Gedaan te Brussel, de achttiende december tweeduizend dertien. Sporządzono w Brukseli dnia osiemnastego grudnia roku dwa tysiące trzynastego. Feito em Bruxelas, em dezoito de dezembro de dois mil e treze. Întocmit la Bruxelles la optsprezece decembrie două mii treisprezece. V Bruseli osemnásteho decembra dvetisíctrinásť. V Bruslju, dne osemnajstega decembra leta dva tisoč trinajst. Tehty Brysselissä kahdeksantenatoista päivänä joulukuuta vuonna kaksituhattakolmetoista. Som skedde i Bryssel den artonde december tjugohundratretton. За Европейския съюз Por la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Za Europsku uniju Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen За Република Сейшели Por la República de Seychelles Za Seychelskou republiku For Republikken Seychellerne Für die Republik Seychellen Seišelli Vabariigi nimel Για τη Δημοκρατία των Σεϋχελλών For the Republic of Seychelles Pour la République des Seychelles Za Republiku Sejšele Per la Repubblica delle Seychelles Seišelu Salu Republikas vārdā – Seišelių Respublikos vardu A Seychelle Köztársaság részéről Għar-Repubblika tas-Seychelles Voor de Republiek der Seychellen W imieniu Republiki Seszeli Pela República das Seicheles Pentru Republica Seychelles Za Seychelskú republiku Za Republiko Sejšeli Seychellien tasavallan puolesta För Republiken Seychellerna